মহেন্দ্র সিংহ ধোনির সঙ্গে তাঁর সম্পর্ক নিয়ে যতই জল্পনা চলুক না কেন, বিরাট কোহলি জানিয়ে দিলেন, তাঁদের দু’জনের বোঝাপড়া চমৎকার। দু’জনের সম্পর্কে কখনওই চিড় ধরবে না বলেও শুনিয়ে দিলেন ভারতীয় দলের অধিনায়ক।
নিউজিল্যান্ডের সঙ্গে সীমিত ওভারের ক্রিকেটে দ্বৈরথ চলাকালীনই একটি ওয়েব সিরিজে বিভিন্ন বিষয়ে খোলামেলা আড্ডা মেরেছেন কোহলি। সেখানেই তিনি বলেছেন, ‘‘অনেকেই আমাদের দু’জনের সম্পর্কের ভাঙন নিয়ে মুচমুচে কাহিনি তৈরি করেন। সবচেয়ে ভাল ব্যাপার হল এমএসডি ওই খবরগুলো পড়ে না, আমিও পড়ি না। এবং লোকে যখন আমাদের দু’জনকে একসঙ্গে দেখে, ভাবে এদের দু’জনের মধ্যে ঝামেলা ছিল না!’’
ধোনির নেতৃত্ব থেকে সরে দাঁড়ানো এবং কোহলির দায়িত্ব নেওয়ার অধ্যায় থেকে শুরু করে দু’জনের সম্পর্ক নিয়ে নানারকম জল্পনা শোনা যায় দেশের ক্রিকেটমহলে। যদিও সেই সমস্ত খবর উড়িয়ে দিয়েছেন বিরাট। জানিয়ে দিয়েছেন, পূর্বসূরির প্রতি কতটা শ্রদ্ধাশীল তিনি। ‘‘এমএস এবং আমার মধ্যে চমৎকার বোঝাপড়া। দুই উইকেটের মধ্যে দৌড়নোর সময় ও যদি বলে দু’রান হবে, আমি শুধু চোখ বন্ধ করে দৌড়ে যাই কারণ আমি জানি, এই সমস্ত ব্যাপারে ওর পর্যবেক্ষণ একেবারে সঠিক। জানি ওর কথা শুনে দৌড়লে দু’রান ঠিক সম্পূর্ণ করে ফেলব,’’ ব্রেকফাস্ট উইথ চ্যাম্পিয়ন্স নামক ওয়েব সিরিজে অকপটে বলেছেন কোহলি।
ধোনির প্রশংসা করতে গিয়ে এক প্রতিপক্ষের মন্তব্য মনে করিয়ে দিয়েছেন জাতীয় দলের অধিনায়ক। অস্ট্রেলিয়ার প্রাক্তন ক্রিকেটার ম্যাথু হেডেন একবার বলেছিলেন, একজন সাত বছরের বালক যেমন কোনও নতুন বিষয়ে মজা পায়, ধোনিও ঠিক সেরকমই। প্রাক্তন অস্ট্রেলীয় ওপেনারের সেই পর্যবেক্ষণকে পুরোপুরি সমর্থন করেছেন কোহলি। বলেছেন, ‘‘আমার অনুমান হেডেন ভুল কিছু বলেনি। অনেকেই জানে না যে, এমএস-এর মধ্যে একটা বাচ্চার মতো ছটফটানি রয়েছে। ও সব ব্যাপারে একইরকম আগ্রহী। যে কোনও ব্যাপারে সহজেই বিহ্বল হয়ে পড়ে। ও আগ্রহ অনুভব করবে, এরকম বিষয়ের খোঁজ করে সর্বক্ষণ।’’
কোহলি ফাঁস করেছেন, ক্রিকেট মাঠে তাঁর ছোটবেলার একটা ঘটনা শুনে ম্যাচ চলাকালীনই কেমন অট্টহাস্য শুরু করেছিলেন ধোনি। ‘‘একবার অনূর্ধ্ব ১৭ ক্রিকেটে আমার এক অভিজ্ঞতার কথা শুনিয়েছিলাম ওকে। আমি অ্যাকাডেমির হয়ে ওই ম্যাচে খেলেছিলাম। একটা ছেলের হাতে বল তুলে দিয়ে আমি জানতে চেয়েছিলাম, কোন দিক থেকে। ছেলেটি বলেছিল, ভাইয়া, নজফগড় থেকে এসেছি। এমএস-কে সেই ঘটনাটার কথা বলতেই ও হাসিতে ফেটে পড়েছিল। এবং সেটা হয়েছিল ম্যাচ চলাকালীনই,’’ স্মৃতিচারণ করে বলেছেন বিরাট।
মাঠের মধ্যে অধিনায়ক বিরাটকে প্রায়ই দেখা যায় পরামর্শের জন্য তাঁর পূর্বসূরির কাছে দৌড়ে যেতে। কার্পণ্য করেন না ধোনিও। সাহায্যের হাত বাড়িয়ে দেন। ধোনির ক্রিকেট মস্তিষ্ককে তাঁর দেখা সেরা বলেছেন বিরাট। তাঁর কথায়, ‘‘পরিকল্পনা করার ব্যাপারে ওর চেয়ে ক্ষুরধার ক্রিকেট মস্তিষ্ক আমি আর দেখিনি। ম্যাচে কী হচ্ছে এবং কী হতে পারে, সব ও বুঝে যায়। অবশ্যই আমি নিজের অনুমানক্ষমতার ওপর নির্ভর করে সিদ্ধান্ত নিই। কিন্তু যখনই ওর কাছে পরামর্শ চাই, ১০ বারের মধ্যে ৮-৯ বার ওর টোটকা কাজে লেগে যায়।’’ এখানেই থেমে না থেকে বিরাট যোগ করেছেন, ‘‘বছরের পর বছর ধরে আমাদের সম্পর্ক আরও ভাল হয়েছে। আমাদের নেতৃত্বের বদলটাও খুব মসৃণভাবে হয়েছে। এমনকী, মাঠের ক্রিকেটারদেরও অনেকে বুঝতে পারেনি দায়িত্বের এই পরিবর্তন।’’